Ο **Χρήστος Αραβίδης** (Αθήνα, 13 Μαρτίου 1987) είναι Έλληνας διεθνής ποδοσφαιριστής, ο οποίος αγωνίζεται ως επιθετικός.

Καριέρα
-------

### Σε συλλογικό επίπεδο

Ο Χρήστος Αραβίδης ξεκίνησε την καριέρα του στον Ακράτητο το 2004. Στη συνέχεια αγωνίστηκε τρία χρόνια στον Πανιώνιο, με τον οποίο έγινε ευρύτερα γνωστός και κλήθηκε πρώτη φορά στην εθνική Ελπίδων. Ακολούθως αγωνίστηκε στον Εθνικό Αστέρα (ως δανεικός), στον Άρη Θεσσαλονίκης και στη Δόξα Δράμας πριν επιστρέψει το 2012 στον Πανιώνιο.

Την περίοδο 2012-13 αναδείχθηκε πρώτος σκόρερ του συλλόγου με 8 γκολ, συντελώντας στην παραμονή του στην Α΄ Εθνική. Την επόμενη περίοδο (2013-14) πραγματοποίησε και πάλι εξαιρετική χρονιά πετυχαίνοντας 12 γκολ βοηθώντας τα μέγιστα ώστε η ιστορική ομάδα της Νέας Σμύρνης να καταφέρει ξανά να παραμείνει στην κατηγορία, στην τελευταία του χρονιά με τα χρώματα του "Ιστορικού".

Τον Μάιο του 2014 συμφώνησε με την ΑΕΚ, υπογράφοντας τριετές συμβόλαιο συνεργασίας. Στις 27 του ίδιου μήνα πραγματοποίησε την πρώτη του προπόνηση με τη φανέλα του "Δικέφαλου". Αποχώρησε με την ολοκλήρωση του συμβολαίου του τρία χρόνια αργότερα, το καλοκαίρι του 2017 συμπληρώνοντας 76 συνολικά συμμετοχές πρωταθλήματος και 29 τέρματα.

Το καλοκαίρι του 2018 έκανε συμφωνία με τον ΟΦΗ. Ακολούθησε ο Αστέρας Τρίπολης και η μεταγραφή του στο εξωτερικό το 2019 για λογαριασμό της ελβετικής Υβερντόν-Σπορ ΦΚ. Στις 14 Φεβρουαρίου του 2020 επέστρεψε στην Ελλάδα για λογαριασμό της Λαμίας. Το καλοκαίρι του ίδιου χρόνου το συμβόλαιο του δεν ανανεώθηκε και ήρθε σε συμφωνία με την Παναχαϊκή. 

### Στις εθνικές ομάδες

Υπήρξε διεθνής με την εθνική Ελπίδων, με την οποία συμμετείχε σε 11 αγώνες πετυχαίνοντας 4 γκολ, από το 2006 ως το 2008.

Το 2015 κλήθηκε για πρώτη φορά στην εθνική Ανδρών, με την οποία πραγματοποίησε το ντεμπούτο του στις 4 Σεπτεμβρίου στην εντός έδρας αναμέτρηση με τη Φινλανδία για τα προκριματικά του Euro 2016, ξεκινώντας ως βασικός. Περίπου έναν μήνα αργότερα, στις 8 Οκτωβρίου του ίδιου έτους, στον εκτός έδρας αγώνα με τη Βόρεια Ιρλανδία σημείωσε το παρθενικό του τέρμα με τη γαλανόλευκη φανέλα.

Τίτλοι - Διακρίσεις
-------------------

**ΑΕΚ**

* Κύπελλο Ελλάδας: 2015-16

Παραπομπές
----------

1. ↑  Αραβίδης και Σέρεμετ στη Δόξα Δράμας, drama-tika.blogspot.gr
2. ↑  Υπέγραψε στον Πανιώνιο ο Αραβίδης, www.sport-fm.gr
3. ↑  «"Έκλεισε" στην ΑΕΚ ο Αραβίδης, www.action24.gr». Αρχειοθετήθηκε από το πρωτότυπο στις 1 Αυγούστου 2014. Ανακτήθηκε στις 8 Σεπτεμβρίου 2014.
4. ↑  Με πρωταγωνιστή τον Αραβίδη η προπόνηση, aeknea.gr
5. ↑  Τέλος ο Αραβίδης από την ΑΕΚ, www.contra.gr
6. ↑  Lamiaole.gr. «Πήρε Αραβίδη η Λαμία! | LamiaOle». Ανακτήθηκε στις 3 Σεπτεμβρίου 2020.
7. ↑  Κίτσιου, Αραβίδης και Πλατέλλας στην Εθνική, www.gazzetta.gr
8. ↑  «Με Αραβίδη και Κυριάκο, www.sports.gr». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 7 Σεπτεμβρίου 2015.
9. ↑  «Αραβίδης επτά χρόνια μετά, www.aek1924.gr». Αρχειοθετήθηκε από το πρωτότυπο στις 4 Μαρτίου 2016. Ανακτήθηκε στις 9 Οκτωβρίου 2015.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Guardian's Stats Centre
* Το προφίλ του Χρήστου Αραβίδη στο transfermarkt
* Η καριέρα του Χρήστου Αραβίδη στο soccerway